Arteta tevrede met Arsenal se begin | Netwerk24
Deur Sportredaksie 20 September 2020 21:30
Arsenal het verlede seisoen agtste geëindig, 43 punte agter die kampioen, Liverpool, maar het die nuwe seisoen met twee oorwinnings begin.
Arteta se span het Fulham in die eerste wedstryd met 3-0 geklop, voordat hy Saterdag met 2-1 oor West Ham United geseëvier het.
"Ons is nog nie naby waar ons moet wees nie," sê die 38-jarige Spanjaard. "Maar ek dink as jy enige afrigter in die Premierliga vra of hy gelukkig is met waar sy span nou is, sal die antwoord nee wees.
"Ons het 'n goeie voorseisoen gehad en ons pas nog aan by sekere dinge en sekere spelers is nie 100 persent fiks nie. Tog is dit baie goed om ses punte te hê en maniere te kry om te wen."
Arsenal se doelskieter, Alexandre Lacazette, wat die eerste doel teen West Ham gekry het, word gekoppel aan 'n skuif, maar Arteta wil niks sê oor die Fransman se toekoms nie.
"Ek is baie tevrede met hom as speler. Ons het baie vertroue in hom gewys sedert ek hier gekom het. Ons kan nie enige bespiegeling begin nie. Daar sal altyd oor van ons spelers gepraat word as hulle minder as twee jaar oor het van hul kontrakte," sê Arteta.
"Ons het nog nie begin onderhandel oor 'n nuwe kontrak nie. Ons fokus nou eers op ander dinge," sê hy.